**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  30 – 9 – 2024

**ΑΜΑΡΟΥΣΙΟΥ Αρ. Πρ.:** 247

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου, ΔΟΕ, Συλλόγους Εκπ/κών Π. Ε. της χώρας, Δ/νση Π. Ε. Δ΄ Αθήνας**

**Ψήφισμα συμπαράστασης στους/στις διωκόμενους συναδέλφους/-ισσες του Σ.Ε.Π.Ε. « Ο Θουκυδίδης»**

Για να εφαρμοστεί η αντιεκπαιδευτική πολιτική, η κυβέρνηση και το Υπουργείο Παιδείας καταφεύγουν στον αυταρχισμό και τις διώξεις. Νέο επεισόδιο στο πογκρόμ διώξεων οι δύο παρακάτω περιπτώσεις που αφορούν στο Σύλλογό Π.Ε. «ο Θουκυδίδης», οι οποίες έχουν σχέση με τις πανεθνικές εξετάσεις στην Στ΄ Δημοτικού - κομμάτι των επιχειρούμενων αντιεκπαιδευτικών μεταρρυθμίσεων.

Η πρώτη περίπτωση αφορά στο 6ο Δ. Σ. Αργυρούπολης, όπου οι εξετάσεις δεν πραγματοποιήθηκαν γιατί οι συνάδελφοι-ισσες απήργησαν. Αυτό ενόχλησε μεμονωμένους γονείς που κινήθηκαν ενάντια στην Πρόεδρο του Συλλόγου, Χριστίνα Αγγελονίδη, και σε ένα άλλο μέλος του ΔΣ στο ίδιο σχολείο με σαθρές κατηγορίες. Με βάση τα παραπάνω προχωρά διοικητική ανακριτική διαδικασία εκ μέρους της Δ’ Διεύθυνσης που αφορά τις δυο συναδέλφισσες.

Επιπλέον, ο Διευθυντής Εκπαίδευσης της Δ΄ Διεύθυνσης Π.Ε. Αθήνας ασκεί δίωξη σε εκπαιδευτικό του 3ου Δημοτικού Σχολείου Ελληνικού και μέλος του ΔΣ του Συλλόγου Εκπαιδευτικών Π.Ε. «Ο Θουκυδίδης» Αναστασία Πουλουτίδου ύστερα από αναφορά της Διευθύντριας.

Συγκεκριμένα, όταν το σχολείο επιλέχτηκε τον Μάιο του 2024 για τις εξετάσεις, η εκπαιδευτικός έστειλε στους γονείς το κείμενο-επιστολή του Συλλόγου ΠΕ «Ο Θουκυδίδης» με το οποίο το Σωματείο απευθυνόταν στους γονείς και εξέφραζε την θέση του Συλλόγου Εκπαιδευτικών Π.Ε. «Ο Θουκυδίδης» και της ΔΟΕ.

Όταν της ζητήθηκε να δώσει γραπτές εξηγήσεις, υποστήριξε τις συλλογικές θέσεις και τις δημόσιες ανακοινώσεις του συλλόγου της και της Ομοσπονδίας, αναφέροντας πως με τη δράση της αυτή υπερασπίζεται το δημόσιο σχολείο , τα εργασιακά και μορφωτικά δικαιώματα των εκπαιδευτικών και μαθητ(ρι)ών.

Για τον λόγο αυτό κατηγορείται για απείθεια, έλλειψη σεβασμού προς τους ανωτέρους της και άρνησης συγγνώμης προς την διευθύντρια για την «αναστάτωση» που προκάλεσε στο σχολείο, ενώ είχαν συγκεντρωθεί υπογραφές συμπαράστασης από όλες/ους τις/τους συναδέλφισσες/ους της καθώς και από τους γονείς της τάξης της.

Πρόκειται για μια ακόμη Συνδικαλιστική δίωξη που επιχειρεί το Υπουργείο Παιδείας μέσω της Δ΄ Διεύθυνσης Π.Ε. Αθήνας, ευθεία βολή κατά των αγωνιζόμενων εκπαιδευτικών και των σωματείων τους, με σκοπό να φιμώσει και να καταστείλει κάθε φωνή αντίστασης ενάντια στο σχολείο της αγοράς, την ώρα που κυβέρνηση και υπουργείο, κλείνουν χιλιάδες τμήματα σε όλη την Ελλάδα επιδιώκοντας μια σκληρή περικοπή των δαπανών για το Δημόσιο Σχολείο,

 Κάτω τα χέρια από τους αγωνιζόμενους εκπαιδευτικούς. Να σταματήσει τώρα κάθε διαδικασία δίωξής τους.

 Αλληλεγγύη στον Σύλλογο Εκπ/κών Π.Ε. «Ο Θουκυδίδης» και σε όλους τους Συλλόγους Εκπ/κών Π.Ε. που παλεύουν για την υπεράσπιση του Δημόσιου Σχολείου.

 Η τρομοκρατία δεν θα περάσει.

